‘Gemartelde’ seun word sielkundig ondersoekArgieffoto (SAPD, Facebook) ŉ Negejarige seun van Ganyesa in Noordwes wat vermoedelik deur ŉ vulstasie-eienaar geboei en gemartel is nadat hy van diefstal beskuldig is, sal sielkundig ondersoek word. “Ons het ŉ sielkundige aangestel om te bepaal hoeveel skade is [vermoedelik] veroorsaak deur urelange marteling,” het Fenny Gaolaolwe, LUR vir maatskaplike ontwikkeling, Donderdag gesê. Sy het gesê die hele gesin en “hoogs emosionele” kind ontvang berading. Die seun het op 28 Mei olik gevoel en is nie skool toe nie, toe die voorval plaasgevind het. Hy wou lekkergoed by die Disipi-vulstasie gaan koop toe die eienaar hom daarvan beskuldig het dat hy ŉ pakkie skyfies gesteel het. Disipi is ongeveer 48 km buite Ganyesa. Gaolaolwe sê die seun is glo vir drie ure lank aan die vulstasie se veiligheidshek geboei terwyl hy mishandel is. “Ons veroordeel hierdie misdaad. Ons kan nie net agteroorsit en kyk dat die regte van kinders so skerp geskend word nie,” het sy gesê. Die verdagte is nog nie in hegtenis geneem nie, omdat hy homself glo tans in Bloemfontein bevind. -SAPA